《夜坐庵前》
宋代·孔平仲

人定鸟栖息，庵前聊倚栏。徘徊明月上，正在脩篁端。

清影冰玉碎，疏音环佩寒。翛然耳目静，觉此宇宙宽。

人生甘物役，汩没红尘间。宴坐得俄顷，境幽心已閒。

谅能长无事，自可驻朱颜。所以学道人，类多隐深山。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。